10 Ke tsela efe e e botlhokwa thata e ka yone bagolwane ba ka bontshang gore ba kgatlhegela bakaulengwe ba bone le e e dirang gore phuthego e nne le boipelo? Ka go tsaya matsapa go thusa batho ba ba tlhokang go kgothadiwa. (Bala Ditiro 20:28.) Fa bagolwane ba dira jalo ba etsa sekao sa badisa ba semoya ba motlha wa bogologolo. Ka sekai, ela tlhoko se molebedi yo o ikanyegang e bong Nehemia a neng a se dira fa a bona gore Bajuda mmogo le ene ba ne ba koafetse semoyeng. Pego ya Baebele ya re, ka bonako fela o ne a nanoga mme a ba kgothatsa. (Neh. 4:14) Bagolwane ba batla go dira se se tshwanang le gompieno. Ba a “nanoga”—ba tsaya kgato—go thusa badumedimmogo le bone gore ba nonofe mo tumelong. Gore ba kgone go kgothatsa bakaulengwe le bokgaitsadi ba bone, ba ba etela kwa magaeng a bone fa maemo a ba letla. Mo maetong ao a bodisa ba batla go ba ‘naya mpho nngwe ya semoya.’ (Bar. 1:11) Ke eng se se tla thusang bagolwane go dira jalo?